Line Barfod (EL), 2010-07-02:
Regeringen og Dansk Folkeparti har nu i de efterhånden mange, mange år, de desværre har siddet ved magten, ladet pengene fosse ud af statskassen i skattelettelser til de allerrigeste.
Når hullet så begynder at vise sig, ja, så går man ikke engang ind og siger, at de rigeste ikke længere skal have skattelettelser, nej, man fastholder, at man vil fortsætte med at give skattelettelser til de rigeste, og så siger man, at så må børnefamilierne, de arbejdsløse og de fattige i ulandene betale regningen for skattelettelserne til de rigeste.
Det synes jeg er fuldstændig urimeligt.
Man forsøger fra regeringens og Dansk Folkepartis side at pakke det ind i, at hvis man skærer i forhold til de arbejdsløse og pisker dem til at sende flere ansøgninger, så vil der også komme flere i arbejde.
Men man har ingen som helst dokumentation, man kan ikke engang sandsynliggøre det.
Der er ikke en, der har kunnet forklare, hvordan det, at en murermester får flere ansøgninger, skal føre til, at han så ansætter en svend ekstra.
Der er ingen, der har kunnet forklare, hvordan det hænger sammen, og hvis man ser på virkeligheden, kan man jo også se, at det ikke passer.
Siden krisen slog igennem, er der kommet flere og flere arbejdsløse, og der er færre og færre i arbejde, så det passer jo ikke, at det, at der er flere arbejdsløse, der slås om jobbene, fører til, at flere kommer i arbejde.
Så får vi at vide, at arbejdsløshedsstatistikken falder, men det er jo, fordi flere og flere kommer i aktivering, meningsløs aktivering, hvor de skal fortælle, hvad for en fugl de er, eller skal lære at kaste med æg eller skal se på Hitlers underskrift, eller at de, som vi senest har set, bliver sendt i aktivering på et bordel.
Det er åbenbart det, man synes arbejdsløse skal bruges til.
For det er rigtigt, at der, hvis man pisker de arbejdsløse tilstrækkelig meget og de står i valget mellem ikke at kunne få noget at spise, ikke at kunne have noget mad til deres børn og at tage et arbejde med en elendig løn, så vil være nogle, der siger ja til det arbejde med den elendige løn. Men er det virkelig vejen frem for Danmark?
Det kan simpelt hen ikke lade sig gøre at leve i særlig lang tid i Danmark, hvis man nøjes med at arbejde for 20-30 kr. i timen.
Eller skal man ud at konkurrere med de filippinske au-pair, hvor vi kan forstå, at regeringen synes, det er helt fint, at der er underbetalt arbejdskraft fra Filippinerne, der får 3.000 kr. om måneden?
Hvordan skal danske arbejdere kunne konkurrere med de lønninger?
Hvordan regner man med at det skulle kunne skabe fremgang i Danmark?
Det er meget svært at forestille sig, selv om det så skulle lykkes at få nogle helt derned, at det så for alvor skulle gavne konkurrenceevnen i forhold til de lande, hvor der er rigtig mange, der er på de elendige løn- og arbejdsvilkår.
Der går ikke særlig lang tid, før man ikke kan blive ved med at konkurrere på de vilkår.
Hvorfor skulle slagterierne i Danmark pludselig begynde at ansætte danske slagteriarbejdere, der så måske går med til at arbejde for 80 kr. i timen, når de kan sende det ned til rumænske kolonnearbejdere i Tyskland til 20-30 kr. i timen?
Det mangler man at forklare.
Hvordan tror man at det skal virke?
I Enhedslisten mener vi tværtimod, at man i Danmark skal skabe arbejdspladser.
Det, vi skal klare os på, er det, som vi er blevet stærke af tidligere, nemlig at skabe rigtig gode arbejdspladser, og det er at have et organiseret arbejdsmarked med ordnede løn- og arbejdsvilkår.
Vi skal sørge for at skabe gode arbejdspladser i landbruget og fødevaresektoren ved at sikre, at der er afsætning for de fødevarer, ved at sikre, at vores børn og vores syge og vores ældre og alle de offentligt ansatte og de privatansatte kan få god mad ved at lave aftaler med lokale fødevareproducenter, og vel at mærke der, hvor vi er sikre på, at de ansatte får ordentlige løn- og arbejdsvilkår.
Vi skal skabe masser af grønne job; det er der i den grad brug for.
Vi skal sørge for, at der er gode arbejdsbetingelser i det offentlige, og at vi får en bedre velfærd end i dag.
Alt det kan være med til at sikre, at vi får flere arbejdspladser.
Vi skal også sikre, at vi får gode industriarbejdspladser i Danmark.
Der er masser af ting, vi også skal have lavet af industrien fremover, som vi kan lave på ordentlige vilkår i Danmark i stedet for at købe det fra underbetalte arbejdere ude i verden med et elendigt arbejdsmiljø.
Der skal laves masser af elbiler, der skal produceres solceller, der skal produceres vindmøller, der skal laves masser af de produkter, vi bruger i vores hverdag, og alt det kan vi lave på ordentlige arbejdsvilkår.
Men det er ikke det, regeringen og Dansk Folkeparti vil.
Man ønsker at bombe os 50-100 år tilbage i forhold til, hvad det er for arbejdsmarked, vi har i Danmark.
Heller ikke ligestillingen er man optaget af.
Vi har jo i lang tid set, at regeringen og Dansk Folkeparti er fuldstændig ligeglade med ligestillingen og overhovedet ikke ønsker at gøre noget for at få en ordentlig ligestilling, men med det her forslag går man altså skridtet videre; der er det i allerhøjeste grad kvinderne, der bliver ramt.
En af de allerstørste landvindinger for kvindefrigørelsen i Danmark er jo, at kvinderne er kommet på arbejdsmarkedet, men her kan vi så konstatere, at det forslag, vi står med, i meget stort omfang vil ramme kvinderne.
Kvinderne udgør i dag ifølge beskæftigelsesministeren 41 pct. af de arbejdsløse, men ifølge ministeren vil 60 pct. af dem, der bliver ramt af forslaget, være kvinder.
Det er altså i høj grad kvinderne, der bliver sendt ud af dagpengesystemet og hjem, og som bliver afhængige af deres mands indkomst, og alligevel har beskæftigelsesministeren sagt, at det ikke har nogen ligestillingsmæssige konsekvenser, og at man ikke vil lave en ligestillingsvurdering.
Derfor spurgte jeg ligestillingsministeren, om der ikke burde laves en ligestillingsvurdering.
Ligestillingsministeren har svaret, at der, hvis der er forskel på mænds og kvinders vilkår, så skal laves en ligestillingsvurdering.
Det må man jo i den grad sige at der er her, når det rammer kvinderne i så meget større omfang, end det rammer mændene, men beskæftigelsesministeren har alligevel ikke lavet nogen ligestillingsvurdering.
Vi kan ikke få svar fra beskæftigelsesministeren på, hvordan det her reelt vil påvirke ligestillingen, og hvad det kommer til at have af konsekvenser.
Vi kan have gisninger om det, men ministeren afviser at udrede det og mener ikke, det er nødvendigt, fordi det ikke er decideret kønsdiskriminerende.
Det viser jo tydeligt, at ministeren overhovedet ikke er inde i ligestillingsdebatten og også er fuldstændig ligeglad.
Vi mener i Enhedslisten, at det er rigtig afgørende, at man har en god ligestilling i Danmark.
Vi mener, det er rigtig afgørende, at kvinderne er på arbejdsmarkedet, og vi mener, det er rigtig afgørende, at arbejdsløse har ordentlige vilkår.
Og derfor vil vi ikke bare skabe masser af arbejdspladser og have konkrete forslag til, hvordan vi gør det, og konkrete forslag til, hvordan vi finder pengene, men vi vil også skabe ordentlige vilkår for de arbejdsløse.
Vi ønsker at sikre, at man, når man bliver arbejdsløs, ikke bliver sendt ud i alle mulige mærkelige aktiveringer, men at man får ordentlig hjælp til at få et rigtigt arbejde, og at man, hvis man har behov for det, kommer på ordentlig uddannelse, omskoling, opkvalificering for at kunne få et andet arbejde.
Det er det, der er behov for, og ikke besynderlige aktiveringskurser.
Så er der behov for, at man får dagpenge af en størrelse, som man kan leve af, og hvor man kan være tryg ved, at man har dagpenge, til man er kommet i arbejde, og ikke risikerer at skulle gå fra hus og hjem.
Det er altså ikke særlig nemt at søge job, hvis man samtidig ikke aner, hvor man skal få penge fra til at betale huslejen og til at betale maden.
Derfor er det rigtig afgørende, at der er gode vilkår for de arbejdsløse.
Men det er, som jeg startede med at sige, også afgørende at undgå løntrykkeri, og derfor håber vi meget på, at fagbevægelsens medlemmer i den grad vil presse på for, at de her dagpengeforringelser bliver taget fuldstændig af bordet, og at vi får et langt bedre dagpengesystem, lige så snart vi har et nyt flertal.
Og jeg kan godt garantere, at Enhedslisten vil gøre alt, hvad vi kan, for at få fjernet de her forringelser af dagpengene.